作者:邵謁
標題:送徐群宰望江
內容:古人力文學，所務安疲甿。今人力文學，所務惟公卿。大賢重邦本，屈跡官武城。勸民勤機杼，自然國用並。但見富貴者，知食不知耕。忽爾秋不熟，儲廩焉得盈。貢藝既精苦，用心必公平。吾道不遺賢，霄漢期芳馨。一夫若有德，千古稱其英。陶潛雖理邑，崔烈徒臺衡。濁者必惡清，瞽者必惡明。孤松自有色，豈奪眾草榮。為刀若不利，焉得宰牛名。為絲若不直，焉得琴上聲。好去立高節，重來振羽翎。